রাম মন্দির নির্মাণ কেউ বন্ধ করতে পারবে না, আদিত্যনাথের হুঁশিয়ারি – এখন সময়
রাম মন্দির নির্মাণ কেউ বন্ধ করতে পারবে না, আদিত্যনাথের হুঁশিয়ারি
এখন সময় ডেস্কঃ ভারতের বিজেপি সংসদ সদস্য যোগী আদিত্যনাথ বলেছেন, ‘অযোধ্যায় বিতর্কিত কাঠামো ধংস যখন কেউ রুখতে পারেনি, তখন মন্দির নির্মাণ কেউ বন্ধ করতে পারবে না।
আজ (সোমবার) গণমাধ্যমে প্রকাশ, যোগী আদিত্যনাথ রীতিমত হুঁশিয়ারির সুরে বলেন, ‘ভগবান রামের মন্দির নির্মাণ কেউ বন্ধ করতে পারবে না। যখন কাঠামো (বাবরী মসজিদ) ধংস কেউ বন্ধ করতে পারেনি, তখন মন্দির তৈরিতে কে বাধা দেবে? ৬ ডিসেম্বর করসেবকরা কাঠামো ধ্বংসের পর ইটের এক একটি টুকরো নিজেরা সঙ্গে করে নিয়ে গিয়ে গেছে এবং নিজেদের মত করে ব্যবহার করেছে।’
অন্য একটি ইস্যুতে আদিত্যনাথ বলেন, হিন্দুরা কতদিন ধরে পলায়ন করবে এবং তারা যাবে কোথায়? পাকিস্তান, বাংলাদেশ, আফগানিস্তান থেকে হিন্দুদের বিতাড়িত করা হলেও তখন কেউ অসহিষ্ণুতার কথা বলেনি, কেউ কোনো পুরস্কারও ফিরিয়ে দেয়নি।
এদিকে, অযোধ্যায় গত শনিবার শ্রীরাম জন্মভূমি ট্রাস্টের সভাপতি মোহন্ত নৃত্যগোপাল দাসের ৭৮ তম জন্মদিন উপলক্ষে এক বিরাট সাধু সম্মেলনে তুলসী পীঠাধীশ্বরের জগতগুরু রামভদ্রাচার্য বলেন, ‘মোহন্ত নৃত্য গোপাল দসের ৮০ তম জন্মদিনে তিনি সবচেয়ে বড় উপহার পাবেন। আর সেই উপহার হবে অযোধ্যায় ভগবান রামের গ্রান্ড মন্দির নির্মাণ।’
তিনি কার্যত হুমকি দিয়ে বলেন, ‘২০১৮ সালের ৬ ডিসেম্বরের মধ্যে যেকোনো অবস্থায় অযোধ্যায় বিশাল রাম মন্দির নির্মাণ সম্পূর্ণ হয়ে যাবে। আমার ভবিষৎবাণী মিথ্যা হতে পারে না। যদি আমার কথা ভুল হয় তাহলে আমি আত্মদাহ করব।’
দেশের বিভিন্ন প্রান্ত থেকে আসা সাধুদের উদ্দেশ্য বক্তব্য রাখার সময় রামভদ্রাচার্য বলেন, ‘অযোধ্যায় রাম মন্দির নির্মাণ কাজ শুরু না হওয়া পর্যন্ত তিনি আর অযোধ্যায় প্রবেশ করবেন না।’ তার এ ধরণের বক্তব্য শুনে উপস্থিত সাধুরা বেশ অবাক হয়ে যান। অন্য সাধু-সন্তরাও অযোধ্যায় দ্রুত বিশাল রাম মন্দির নির্মাণ হবে বলে মন্তব্য করেন।